Alin şi Alexandru, doi copii în vârstă de 10 şi 11 ani din comuna Măldăieni, au ajuns să trăiască un adevărat coşmar, aproape în fiecare zi. Bunica lor, de 65 de ani, care este şi asistent maternal, revoltată că micuţii nu o ascultă, îi loveşte cu bestialitate, folosind pentru ”educaţie” un obiect metalic cu care se scormoneşte jarul din sobă. Mai mult, orice lovitură vine la pachet şi cu o înjurătură, ca la uşa cortului. În urma batăilor, ambii băieţi s-au ales cu mai multe vânătăi la nivelul feţei. Imaginile au fost suprinse de Iulian Marian Zvarici, fratele vitreg al copiilor, care încercând să-şi protejeze fraţii, a fost şi el lovit cu un scaun.

Maria Lipoveanu, bătrâna din comuna Măldăieni, a devenit asitentul maternal, după ce nora sa, adică mama celor doi micuţi, a fost decăzută din drepturi. În urmă cu 8 ani, tatăl lui Alin şi Alex a decedat, la numai 32 de ani, iar micuţii au ajuns într-un Centru de Plasament şi, ulterior, la un alt asistent maternal. În 2013, femeia a reuşit să-i convingă pe magistraţi roşioreni de bunele sale intenţii, iar printr-o decizie definitivă, copii au fost daţi în grija bunicii. Între timp, mama băieţilor s-a recăsătorit, iar din pricina problemelor financiare îi vizitează destul de rar.

Drama lui Alin şi Alex a ieşit la iveală, după ce Iulian Marian Zavarici, frate după tată cu cei mici, a mers să-i viziteze. Tânărul a afirmat că, pe nepusă masa, femeia a început să ţipe la copii. De frica ei, aceştia s-au ascuns după sobă. Văzând că nu o scoate la capăt cu nepoţii, a luat vătraiul. În timp ce îi lovea fără milă, şi fără să ţină cont că unul dintre băieţi are probleme de sănătate încă de la naştere, le adresa expresii ce greu pot fi reproduse. Din imaginile video reiese că bunica a fost ”scoasă din sărite” din cauza faptului că nepoţii şi-au permis să o contrazică.

”Te omor, dacă tu nu asculţi de mine. De o săptămână numai pe-al dracu faci cu mine. F…ti gura mă-tii, dacă nu te omor”, sunt cuvintele adresate de femeie, în vreme ce copii plângeau şi o implorau să nu-i mai lovească.

Într-o altă înregistrare audio, Maria Lipoveanu spune că nu mai are răbdare cu copiii, că dacă se pun cu ea ”le dă în cap şi-i omoară”.

Deşi imaginile sunt evidente, Maria Lipoveanu nu recunoaşte atrocitatea fără margini faţă de nepoţii săi. Femeie a declarat că i-a certat mai aspru, după ce i-a găsit lângă o şiră de paie cu un chibrit şi o petardă, şi regretă comportamentul său.

”Mi-am ieşit din fire, dându-mi seama că puteau să dea foc la casă. M-am luat după ei şi atunci Alexandru a căzut şi s-a lovit la faţă. Am mers la dispensarul din comună, împreună cu poliţia, acolo unde a primit îngrijiri medicale. Recunosc, i-am mai certat, dar am făcut-o pentru binele lor. Am luptat mult să-i am lângă mine, să le ofer o casă, o educaţie, să ajungă oameni realizaţi. Îmi pare rău… ”, a precizat Maria Lipoveanu pentru Informaţia de Teleorman.

Alexandru, băiatul de 11 ani, a confirmat cele relatate de femeie, spunând că bunica s-a înfuriat când i-a văzut cu chibritul, dar că niciodată nu i-a bătut.

La poliţia din Măldăieni a fost depusă o plângere penală, urmând oamenii legii să stabilească dacă Maria Lipoveanu se face sau nu vinovată de rele tratamente aplicate minorilor. În funcţie de rezultatul cercetărilor, nu este exclus ca Alex şi Alin să ajungă din nou într-un Centru de Plasament.

https://youtu.be/qcmOWq4jkbs